LAPIN YLIOPISTO


KUULUTUS


Lapin yliopiston hallituksen jäsenten vaali


YLEISIÄ MÄÄRÄYKSIÄ

Lapin yliopiston johtosäännön (1.1.2024) mukaan hallituksessa on 11 jäsentä. Hallituksen jäsenistä kaksi edustaa professoreita ja apulaisprofessoreita, kaksi muita opettajia, tutkijoita ja muuta henkilöstöä sekä kaksi opiskelijoita. Hallituksen jäsenistä viisi on yliopiston ulkopuolisia jäseniä, jotka edustavat monipuolisesti yhteiskuntaelämän ja yliopiston toimialaan kuuluvien tieteiden ja taiteiden asiantuntemusta. 
Yliopistoyhteisöön kuuluvat hallituksen jäsenet valitaan vaaleilla lukuun ottamatta opiskelijajäseniä, jotka ylioppilaskunta nimeää. Hallituksen ulkopuoliset jäsenet valitsee yliopistokollegio. Hallituksen jäsenet valitaan yliopiston hallituksen 22.8.2017 vahvistaman vaalijohtosäännön mukaisesti.
Hallitus valitaan 3 vuodeksi, opiskelijajäsenet nimetään vuodeksi kerrallaan. Nykyisen hallituksen toimikausi päättyy 31.12.2026. Uusi hallitus valitaan 1.1.2027 alkavaksi toimikaudeksi. Lapin yliopiston hallituksen vaali henkilökuntaa edustavien jäsenten valitsemiseksi järjestetään sähköisesti Vakka-vaalijärjestelmällä 23.-27.11.2026. 

VAALIOIKEUS JA VAALIKELPOISUUS

Hallituksen vaalissa ovat vaalikelpoisia ja -oikeutettuja henkilökuntaan kuuluvat:

1. ensimmäisessä ryhmässä professorit ja apulaisprofessorit, jotka on määrätty hoitamaan vähintään puolet toimen edellyttämistä tehtävistä

2. toisessa ryhmässä yliopiston henkilökuntaan kuuluvat
- yliopistoon päätoimisessa työsopimussuhteessa olevat henkilöt
- henkilöt, jotka on otettu hoitamaan vähintään puolet työn edellyttämistä tehtävistä 
- henkilöt, jotka yliopiston suostumuksella päätoimisesti harjoittavat tutkimustyötä yliopistossa tai avustavat tutkimustyön tekemisessä.


Vaaliluetteloa laadittaessa ja vahvistettaessa otetaan huomioon työsopimukset, jotka on tehty tai allekirjoitettu viimeistään 1.9.2026 ja joiden määrittelemä palvelussuhde on voimassa ajankohtana, jona vaaliluettelo vahvistetaan. Vaaliluettelo vahvistetaan vaalilautakunnan kokouksessa 27.10.2026.





Vaalikelpoinen on jokainen vaaliluetteloon merkitty Lapin yliopistoon kuuluva täysivaltainen henkilö. Yliopistolain 15 § mukaan hallituksen jäsenenä ei voi olla yliopiston rehtori, vararehtori, tiedekunnan tai muun välittömästi hallituksen alaisuudessa olevan yksikön johtaja, yliopiston erillisyksikön johtaja eikä yliopistokollegion jäsen tai varajäsen. 
Joka katsoo, että vaaliluettelo on hänen itsensä tai jonkun muun osalta virheellinen, voi tehdä kirjallisen oikaisuvaatimuksen vaalilautakunnalle viimeistään ma26.10.2026 klo 15.  Oikaisuvaatimukset voidaan toimittaa sähköpostitse osoitteeseen kirjaamo@ulapland.fi. 

Vaaliluettelot ovat nähtävissä 20.10.2026 alkaen yliopiston intranet sivuilla. 


EHDOKKAAN ASETTAMINEN

Vaalioikeutetuilla on oikeus asettaa omassa henkilöstöryhmässään ehdokkaita.  Vaalilautakunnan puheenjohtaja, varapuheenjohtaja, jäsen tai sihteeri ei voi olla vaalissa ehdokkaana.


Aiemmasta käytännöstä poiketen Lapin yliopisto ottaa käyttöön sähköisen ehdokaspalvelun. Ehdokkaaksi asetutaan käyttämällä palvelua eikä paperisia lomakkeita enää käytetä. Palveluun kirjaudutaan omilla Haka-tunnuksilla ja palvelu ohjaa ehdokkaaksi ryhtymistä. Ehdokkaaksi asetutaan 29.10.-11.11.2026 välisenä aikana. Ehdokaspalvelu sulkeutuu 11.11.2026 klo 15.00. 


Sopuvaali
Sopuvaali toimitetaan yhä paperisena.
Yliopistolain 15 §:ssä tarkoitettujen ryhmien edustajat voidaan valita ilman
ehdokasasettelua ja vaalia, mikäli ryhmän kaikki äänioikeutetut henkilöt sopivat asiasta toimittamalla allekirjoittamansa asiakirjan koskien valittavia henkilöitä (sopuvaali). Vaalilautakunnalle osoitetut sopuvaalin suorittamista tarkoittavat asiakirjat tulee jättää yliopiston kirjaamoon (Yliopistonkatu 8 E-siipi 3. kerros) 11.11.2026 klo 15.00 mennessä. Asiakirjat voidaan toimittaa myös sähköpostitse osoitteeseen kirjaamo@ulapland.fi 11.11.2026 klo 15.00 mennessä.  

Sopuvaalin suorittamisasiakirjoja on saatavana yliopiston intranetistä. 


VAALITOIMITUS 

Vaali järjestetään sähköisesti Vakka-vaalijärjestelmällä 23.11.-27.11.2026 välisenä aikana ja äänestää voi joka päivä klo 8–17. Vakka-vaalijärjestelmään kirjaudutaan omilla Haka-tunnuksilla. 





VAALIEN TULOKSEN MÄÄRÄYTYMINEN

Äänestyksen tuloksen määräämiseksi asetetaan ehdokkaat yliopistolain 15 §:ssä mainituissa henkilöstöryhmissä heidän äänimääriensä mukaiseen järjestykseen. Vaalilautakunta julistaa erikseen yliopiston professorien ryhmän ja muun henkilöstön ryhmän äänimäärien mukaisesta etusijajärjestyksestä valituksi tulleet. 

Jos äänimäärät ovat yhtä suuret, ratkaistaan ehdokkaiden keskinäinen järjestys arpomalla.

Vaalilautakunta vahvistaa vaalin tuloksen kokouksessaan 30.11.2026. Vaalin tulos ilmoitetaan ilman aiheetonta viivytystä vaalilautakunnan kokouksen jälkeen yliopiston www-sivuilla.
		
Yliopistokollegio vahvistaa yliopistolain 15 §:n 2 momentissa tarkoitettujen yliopistoyhteisön ryhmien valinnat hallituksen jäseniksi.


Rovaniemellä 7.10.2026

Vaalilautakunta





